CELEX: C2006/048/38
Language: el
Date: 2006-02-25 00:00:00
Title: Υπόθεση C-4/06 P: Αίτηση αναιρέσεως που άσκησε ο J. Ouariachi στις  4 Ιανουαρίου 2006  κατά της διατάξεως που εξέδωσε το Πρωτοδικείο των Ευρωπαϊκών Κοινοτήτων (πέμπτο τμήμα) στις  26 Οκτωβρίου 2005  στην υπόθεση T-124/04, J. Ouariachi κατά Επιτροπής των Ευρωπαϊκών Κοινοτήτων

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/20
            
         Αίτηση αναιρέσεως που άσκησε ο J. Ouariachi στις 4 Ιανουαρίου 2006 κατά της διατάξεως που εξέδωσε το Πρωτοδικείο των Ευρωπαϊκών Κοινοτήτων (πέμπτο τμήμα) στις 26 Οκτωβρίου 2005 στην υπόθεση T-124/04, J. Ouariachi κατά Επιτροπής των Ευρωπαϊκών Κοινοτήτων
   (Υπόθεση C-4/06 P)
   (2006/C 48/38)
   γλώσσα διαδικασίας: η γαλλική
   Ο J. Ouariachi, εκπροσωπούμενος από τον L. Dupong, δικηγόρο, άσκησε στις 4 Ιανουαρίου 2006 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως του Πρωτοδικείου των Ευρωπαϊκών Κοινοτήτων (πέμπτο τμήμα) της 26ης Οκτωβρίου 2005 στην υπόθεση T-124/04, J. Ouariachi κατά Επιτροπής των Ευρωπαϊκών Κοινοτήτων.
   Ο αναιρεσείων ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση και εν συνεχεία:
               
                           —
                        
                        
                           να διατάξει κάθε αναγκαίο αποδεικτικό μέσο, προκειμένου να αποδειχθεί το υποστατό της πλαστογραφίας που διέπραξε ο Louis Charles, η εν γένει συμπεριφορά του κατά την απαγωγή των τέκνων του αναιρεσείοντος και η σχέση μεταξύ της πλαστογραφίας και της εκδόσεως των θεωρήσεων των τέκνων του αναιρεσείοντος από τις σουδανικές αρχές, προκειμένου, μεταξύ άλλων, να διευκολυνθεί η απαγωγή τους,
                        
                     
                           —
                        
                        
                           να διατάξει την αυτοπρόσωπη εμφάνιση του Louis Charles,
                        
                     
                           —
                        
                        
                           να διατάξει την παροχή πληροφοριών από την αντιπροσωπεία της Ευρωπαϊκής Ενώσεως στο Χαρτούμ,
                        
                     
                           —
                        
                        
                           να διατάξει την προσκόμιση του φακέλου που υπέβαλε η κα. Ronda στο προξενείο του Σουδάν στο Ραμπάτ προκειμένου να χορηγηθεί θεώρηση στην ίδια και στα τέκνα της,
                        
                     
                           —
                        
                        
                           να διατάξει κάθε άλλο πρόσφορο μέτρο προς διαπίστωση της αλήθειας.
                        
                     
         
               —
            
            
               να κρίνει την αγωγή παραδεκτή και βάσιμη,
            
         
               —
            
            
               να υποχρεώσει την Επιτροπή να καταβάλει στον προσφεύγοντα κατ' αποκοπήν το συνολικό ποσό των 100 000 ευρώ ως αποζημίωση για την υλική ζημία που υπέστη,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι αναιρέσεως και κύρια επιχειρήματα
   Ο προσφεύγων, μαροκινής και ισπανικής ιθαγενείας, ζητεί την αποκατάσταση της ζημίας (ύψους 100 000 ευρώ κατ' εκτίμηση) που του προκάλεσε ο L. Charles, πρώην ειδικός υπάλληλος της αντιπροσωπείας της Ευρωπαϊκής Ενώσεως στο Χαρτούμ (Σουδάν), διαπράττοντας παράνομες πράξεις κατά την άσκηση των καθηκόντων του και, μεταξύ άλλων, πλαστογραφία: εξέδωσε πλαστή πρόσκληση της αντιπροσωπείας της Ευρωπαϊκής Ενώσεως στο Χαρτούμ, βάσει της οποίας το Προξενείο του Σουδάν στο Ραμπάτ (Μαρόκο) εξέδωσε θεώρηση για την πρώην σύζυγο και τα τέκνα του αναιρεσείοντος, πράξη που εμπίπτει στην πραγματική υπόσταση του εγκλήματος της διεθνούς απαγωγής των τέκνων του αναιρεσείοντος.
   Ο αναιρεσείων φρονεί ότι το Πρωτοδικείο εσφαλμένως έκρινε την αγωγή του απαράδεκτη, χωρίς να διατάξει αποδεικτικά μέσα και χωρίς να διαπιστώσει:
   
               —
            
            
               τον παράνομο χαρακτήρα της συμπεριφοράς του L. Charles,
            
         
               —
            
            
               τον άμεσο σύνδεσμο μεταξύ της εν λόγω παράνομης συμπεριφοράς και της παραπλανήσεως των σουδανικών αρχών, οι οποίες ως εκ τούτου χορήγησαν θεώρηση στα τέκνα του, χωρίς συγκατάθεση του πατέρα τους (δηλαδή του αναιρεσείοντος).